CELEX: 32018R0674
Language: fi
Date: 2017-11-17 00:00:00
Title: Komission delegoitu asetus (EU) 2018/674, annettu 17 päivänä marraskuuta 2017, Euroopan parlamentin ja neuvoston direktiivin 2014/94/EU täydentämisestä siltä osin kuin kyse on L-luokan moottoriajoneuvojen latauspisteistä, sisävesialusten maasähkönsyötöstä ja vesiliikenteen nesteytetyn maakaasun tankkauspisteistä sekä mainitun direktiivin muuttamisesta siltä osin kuin kyse on kaasumaisen vedyn tankkaukseen tarkoitetuista moottoriajoneuvojen liittimistä (ETA:n kannalta merkityksellinen teksti. )

4.5.2018   
            
            
               FI
            
            
               Euroopan unionin virallinen lehti
            
            
               L 114/1
            
         KOMISSION DELEGOITU ASETUS (EU) 2018/674,
   annettu 17 päivänä marraskuuta 2017,
   Euroopan parlamentin ja neuvoston direktiivin 2014/94/EU täydentämisestä siltä osin kuin kyse on L-luokan moottoriajoneuvojen latauspisteistä, sisävesialusten maasähkönsyötöstä ja vesiliikenteen nesteytetyn maakaasun tankkauspisteistä sekä mainitun direktiivin muuttamisesta siltä osin kuin kyse on kaasumaisen vedyn tankkaukseen tarkoitetuista moottoriajoneuvojen liittimistä
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon vaihtoehtoisten polttoaineiden infrastruktuurin käyttöönotosta 22 päivänä lokakuuta 2014 annetun Euroopan parlamentin ja neuvoston direktiivin 2014/94/EU (1) ja erityisesti sen 4 artiklan 14 kohdan, 5 artiklan 3 kohdan ja 6 artiklan 11 kohdan,
   sekä katsoo seuraavaa:
   
               (1)
            
            
               Komission standardointitoimien tarkoituksena on varmistaa, että lataus- ja tankkauspisteiden yhteentoimivuutta koskevat tekniset eritelmät määritetään eurooppalaisissa tai kansainvälisissä standardeissa, yksilöimällä tarvittavat tekniset eritelmät ottaen huomioon olemassa olevat eurooppalaiset standardit ja asiaan liittyvät kansainväliset standardointitoimet.
            
         
               (2)
            
            
               Euroopan komissio pyysi (2) Euroopan parlamentin ja neuvoston asetuksen (EU) N:o 1025/2012 (3) 10 artiklan 1 kohdan nojalla Euroopan standardointikomiteaa (CEN) ja Euroopan sähkötekniikan standardointikomiteaa (Cenelec) laatimaan ja hyväksymään asianmukaisia eurooppalaisia standardeja (EN-standardeja) tai muuttamaan olemassa olevia eurooppalaisia standardeja, jotka koskevat sähkön jakelua maantie-, meri- ja sisävesiliikennettä varten, vedyn jakelua maantieliikennettä varten sekä maakaasun, myös biometaanin, jakelua maantie-, meri- ja sisävesiliikennettä varten.
            
         
               (3)
            
            
               Euroopan teollisuus on hyväksynyt CENin ja Cenelecin laatimat standardit, jotta voidaan varmistaa eri polttoaineita käyttävien ajoneuvojen ja alusten liikkuminen kaikkialla unionissa.
            
         
               (4)
            
            
               CEN ja Cenelec ilmoittivat 13 heinäkuuta 2017 päivätyllä kirjeellä komissiolle standardeista, joita on määrä soveltaa L-luokan moottoriajoneuvoille tarkoitettuihin julkisiin vaihtovirtalatauspisteisiin.
            
         
               (5)
            
            
               CEN ja Cenelec hyväksyivät standardin EN ISO 17268 ”Gaseous hydrogen land vehicle refuelling connection devices” heinäkuussa 2016 ja julkaisivat sen marraskuussa 2016.
            
         
               (6)
            
            
               CEN ja Cenelec hyväksyivät ja julkaisivat standardin EN ISO 20519 ”Ships and marine technology – Specification for bunkering of liquefied natural gas fuelled vessels” helmikuussa 2017.
            
         
               (7)
            
            
               Sitä ennen CEN ja Cenelec hyväksyivät standardin EN 15869-2 ”Inland navigation vessels – Electrical shore connection, three phase current 400 V, up to 63 A, 50 Hz – Part 2: Onshore unit, safety requirements” joulukuussa 2009 ja julkaisivat sen helmikuussa 2010.
            
         
               (8)
            
            
               Tämän delegoidun säädöksen aiheena olevista standardeista kuultiin kestävän liikenteen foorumin asiantuntijaryhmää, joka antoi niistä lausuntonsa.
            
         
               (9)
            
            
               Komission pitäisi täydentää ja muuttaa direktiiviä 2014/94/EU vastaavasti viitaten CENin ja Cenelecin laatimiin eurooppalaisiin standardeihin.
            
         
               (10)
            
            
               Kun direktiivin 2014/94/EU liitteessä II määriteltyjä uusia teknisiä eritelmiä on määrä vahvistaa, päivittää tai täydentää delegoiduilla säädöksillä, on sovellettava 24 kuukauden siirtymäkautta. Standardien julkaisupäivistä sovittiin CENin ja Cenelecin kansa käytyjen keskustelujen jälkeen, ja niissä otettiin huomioon direktiivissä 2014/94/EU vahvistettu päivämäärä, jolloin uudet tankkaus- ja latauspisteet tulevat käyttöön, asiaan liittyvän teknologian valmiusasteen kehittyminen sekä kansainvälisten standardointiorganisaatioiden nykyiset toimet,
            
         ON HYVÄKSYNYT TÄMÄN ASETUKSEN:
   1 artikla
   L-luokan sähköajoneuvoille varatut julkiset vaihtovirtalatauspisteet, joiden antoteho on enintään 3,7 kVA, on yhteentoimivuuden varmistamiseksi varustettava vähintään yhdellä seuraavista:
   
               a)
            
            
               standardissa EN 62196-2 kuvaillut tyypin 3a pistorasiat tai ajoneuvon liittimet (lataustapa 3)
            
         
               b)
            
            
               standardin IEC 60884 mukaiset pistorasiat ja liittimet (lataustapa 1 tai 2).
            
         L-luokan sähköajoneuvoille varatut julkiset vaihtovirtalatauspisteet, joiden antoteho on suurempi kuin 3,7 kVA, on yhteentoimivuuden varmistamiseksi varustettava vähintään standardissa EN 62196-2 kuvailluilla tyypin 2 pistorasioilla tai ajoneuvon liittimillä.
   2 artikla
   Sisävesialusten maasähkönsyötön on oltava standardin EN 15869-2 ”Inland navigation vessels – Electrical shore connection, three phase current 400 V, up to 63 A, 50 Hz – Part 2: Onshore unit, safety requirements” mukainen.
   3 artikla
   Sisävesialuksille tai merialuksille tarkoitettujen nesteytetyn maakaasun tankkauspisteiden, jotka eivät kuulu nesteytettyjä kaasuja irtolastina kuljettavien alusten rakentamista ja varustamista koskevan kansainvälisen säännöstön (IGC-säännöstö) piiriin, on oltava standardin EN ISO 20519 mukaisia.
   4 artikla
   Korvataan direktiivin 2014/94/EU liitteessä II oleva 2.4 kohta seuraavasti:
   
      
                  ”2.4.
               
               
                  Kaasumaisen vedyn tankkaukseen tarkoitettujen moottoriajoneuvojen tankkausliittimien on oltava standardin EN ISO 17268 ”Gaseous hydrogen land vehicle refuelling connection devices” mukaisia.”
               
            
   5 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   Sitä sovelletaan 24 päivästä toukokuuta 2020.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 17 päivänä marraskuuta 2017.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 307, 28.10.2014, s. 1.
   
      (2)  M/533 – Komission täytäntöönpanopäätös C(2015) 1330 final, annettu 12 päivänä maaliskuuta 2015, eurooppalaisille standardointiorganisaatioille Euroopan parlamentin ja neuvoston asetuksen (EU) N:o 1025/2012 mukaisesti annettavasta standardointipyynnöstä, joka koskee eurooppalaisten standardien laatimista vaihtoehtoisten polttoaineiden infrastruktuurille.
   
      (3)  Euroopan parlamentin ja neuvoston asetus (EU) N:o 1025/2012, annettu 25 päivänä lokakuuta 2012, eurooppalaisesta standardoinnista, neuvoston direktiivien 89/686/ETY ja 93/15/ETY sekä Euroopan parlamentin ja neuvoston direktiivien 94/9/EY, 94/25/EY, 95/16/EY, 97/23/EY, 98/34/EY, 2004/22/EY, 2007/23/EY, 2009/23/EY ja 2009/105/EY muuttamisesta ja neuvoston päätöksen 87/95/ETY ja Euroopan parlamentin ja neuvoston päätöksen N:o 1673/2006/EY kumoamisesta (EUVL L 316, 14.11.2012, s. 12).